CELEX: 62014TN0722
Language: el
Date: 2014-10-13 00:00:00
Title: Υπόθεση T-722/14: Προσφυγή της 13ης Οκτωβρίου 2014 — PRIMA κατά Επιτροπής

22.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 462/27
            
         Προσφυγή της 13ης Οκτωβρίου 2014 — PRIMA κατά Επιτροπής
   (Υπόθεση T-722/14)
   (2014/C 462/40)
   Γλώσσα διαδικασίας: η βουλγαρική
   
      Διάδικοι
   
   
      Προσφεύγουσα:«PRIMA — Produzentska, reklamna, informazionna i mediyna agenziya» AD (Σόφια, Βουλγαρία) (εκπρόσωπος: ο δικηγόρος Yavor Sergeev Ruskov)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 12ης Αυγούστου 2014, με την οποία απορρίφθηκε η προσφορά της προσφεύγουσας σχετικά με τη διαδικασία για τη σύναψη της δημόσιας σύμβασης PO/2013-13/SOF, η οποία αφορά το έργο υποστήριξης της Αντιπροσωπείας της Ευρωπαϊκής Επιτροπής στη Βουλγαρία κατά τη διοργάνωση δημόσιων εκδηλώσεων,
            
         
               —
            
            
               να ακυρώσει την απόφαση της Ευρωπαϊκής Επιτροπής της 12ης Αυγούστου 2014, με την οποία κατακυρώθηκε η σύμβαση σε άλλον από τους μετέχοντες στην εν λόγω διαδικασία, καθώς και όλες τις μεταγενέστερες αποφάσεις σχετικά με τη σύναψη της σύμβασης εκτέλεσης του έργου, μεταξύ των οποίων καταλέγεται και η απόφαση της Ευρωπαϊκής Επιτροπής της 12ης Σεπτεμβρίου 2014, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακύρωσης και κύρια επιχειρήματα
   
   Η προσφεύγουσα προβάλλει, προς στήριξη της προσφυγής της, τρεις λόγους ακύρωσης.
   
               1.
            
            
               Πρώτος λόγος: Παραβίαση της υποχρέωσης ενημέρωσης.
               
                           —
                        
                        
                           Η αναθέτουσα αρχή παρέσχε στην PRIMA τις πληροφορίες που της είχε ζητήσει σχετικά με τα χαρακτηριστικά της επιλεγείσας προσφοράς, αλλ’ όχι τα στοιχεία για τα σχετικά πλεονεκτήματα της εν λόγω προσφοράς.
                        
                     
         
               2.
            
            
               Δεύτερος λόγος: Εσφαλμένη εφαρμογή των κριτηρίων ανάθεσης.
               
                           —
                        
                        
                           Η αναθέτουσα αρχή δεν εφάρμοσε αντικειμενικά και ορθά τα κριτήρια ανάθεσης που είχε καθορίσει η ίδια, οπότε οι αξιολογήσεις σχετικά με την πλήρωση των κριτηρίων αυτών δεν είναι βάσιμες. Επομένως, δεν διασφαλίστηκε η ίση πρόσβαση και η ίση μεταχείριση όλων όσων υπέβαλαν προσφορά.
                        
                     
         
               3.
            
            
               Τρίτος λόγος: Παραβίαση των αρχών που διέπουν τη σύναψη των δημόσιων συμβάσεων.
               
                           —
                        
                        
                           Η απόφαση για την κατακύρωση της σύμβασης εκδόθηκε μετά από την ημερομηνία της αρχικής απόφασης με την οποία απορρίφθηκε η προσφορά της PRIMA.
                        
                     
                           —
                        
                        
                           Η αναθέτουσα αρχή δεν κοινοποίησε στην PRIMA την απόφαση αυτή και επομένως παραβίασε τις αρχές της διαφάνειας και της ίσης μεταχείρισης όλων των μετεχόντων στη διαδικασία του διαγωνισμού.
                        
                     
                           —
                        
                        
                           Η μη παροχή πληροφοριών σχετικά με την απόφαση αυτή πρόσβαλε τα δικαιώματα άμυνας της PRIMA.